**Дамудың артта қалуын жеңудегі емдеу мен оқытудың рөлі**

 Дені сау балада толыққанды даму үшін бар жағдай жасалынған. Алайда оларға да, әсіресе қатер тобындағы балаларға да, яғни дамуда артта қалу күдігі бар балаларға да  ерте түзете оқыту  өте маңызды. Жас баланың дамып келе жатқан миы ересектермен салыстырғанда өте тиімді және тез дамиды, сонымен қатар дамуындағы  ауытқушылықты түзетуге қабілетті екені бәріне аян,  бірақ бұл ауытқушылықты түзете-дамыта оқыту көмегі арқылы ғана жеңуге болады..  Интеллект дегеніміз — білім, оны меңгеру үшін  қабілетін дамыту  және мәселені шешуге пайдалана білу. Баланың білім алуға көмегін тигізетін үш тәсіл бар, олар:

—         анасымен қарым-қатынас;

—         қадағалау;

—         зерттеу.

Ерте педагогикалық көмек екі негізгі мақсатқа жетуге бағытталған.:

—  баланың интеллектуалды дамуына  ұтымды жағдай жасау.

—  баланың  әлеуметтік және эмоциялық дамуына, жеке тұлғаның белсенділік, әуестік, қоршаған әлемге деген сенім, адамдарға мейірімді қарым-қатынас сияқты оның жағымды қасиеттерін қалыптастыруға ұтымды жағдай жасау.

Демек, балалардың жүйке-психикалық  денсаулығын  қалыптастыруда әлеуметтік факторлардың ролін ескере отырып, онтогенездің ерте кезеңіндегі  түзету-дамыту көмегінің басты бағыттарының бірі — ең алдымен микроәлеуметтік ортаның, атап айтқанда  отбасының ұтымды жағдайын жасау, өйткені ерте жастағы баланы тәрбиелеудің ең жақсы орны- отбасы болып табылады. Бұл ретте ата-аналардың білім мен  материалдық жағдайы көп маңыз атқарады. Сондықтан дамуды ерте ынталандыру жөніндегі күштің негізгі бағыттары мүмкіндігі шектеулі балаларға көрсетілетін көмекті  ата-анаға деген көмек арқылы  қарастыру қажет, оларды білікті мамандар оқытуы керек. Бұл ретте психологиялық консультация маңызды роль атқарады, оны баланың айналасындағы басты фигураларға жасалатын ықпал  тәсілі деп қарастыру керек.

Сонымен қатар, дамуында ауытқушылықтары бар балалар үшін режим  сақтау  негізгі шарт болып табылады, әдетте олардың жұмысқа қабілеті төмен болады, сондықтан олар ұйқының жеткілікті ұзақтығын қажетсінеді. Бала 1 жастан 3-4 жасқа дейін тәулігіне 14-15 сағат ұйықтауға тиіс. Дәрігердің кеңесі бойынша ұйқының ұзақтығын созуға болады.

Дамуында ауытқушылықтары бар балалар үшін тамақтанудың, ұйқының, гигиеналық және емдеу процедураларының, сонымен қатар арнайы жаттығулардың  арасы қолжетімді және қызық іс — әрекетпен толтырылғаны ерекше маңызды.

Егер осы шарттар орындалмаса, мысалы бала үнемі жалғыз өзі күңгірт, тыныш бөлмеде жата берсе, ал серуенге оны жабық арбамен шығаратын болса, онда қандай білім, түзету  туралы айтуға болады? Баланың анасымен араласуы және әрекеттесуі, анасының баланы белсенді  қадағалауын, зерделеуін, қоршаған әлемді зерттеуге  мүмкіндік беруі ананың және баланың жеке қасиеттеріне, сондай-ақ, маңыздысы  — осы туралы ананың сенімі мен көзқарасына  байланысты. Бұл көзқарастар анасының өскен отбасындағы мәдени ортамен, ұлттық және отбасылық салт-дәстүрлермен  белгіленеді.

Заттармен әрекет ету үдерісінде балаларда тым жас кезінде қол моторикасы  дами бастайды. Ол физиологиялық және психикалық дамумен  тығыз байланысты. Ең бірінші болып ұстап алу қимылы пайда болады. Бала кереуеттің жоғары жағына ілінген    заттарды ұстап алады және бірте –бірте мақсатты әрекет етуді, заттың кеңістіктегі орнын (бағыты мен арақашықтығын) дұрыс анықтауды, өзінің   іс-әрекеттерінде   заттардың формасы мен аумағын ескеруді үйренеді.

Психофизикалық дамуында  артта қалған  балаларға, қалыпты дамып келе жатқан баламен салыстырғанда қимыл-әрекетті  көп қайталау қажет.   Оларға қолдың қимыл-қозғалыс координациясын дамыту үшін ұзақ жүйелі түзету жұмысы қажет. Мысалы: «Допты  қағып ал» — үлкен затты екі қолмен ұстап алуды үйретеміз,  «Ойыншықтардың орнын ауыстыр»- ұсақ заттарды шымшып алып, ыдысқа саламыз. Эмоциялық реакцияларды үйретеміз: қол шапалақтау («Алақай-алақай», «Сәлем, саусақ», т.б.), музыкалық дыбыстар шыққанда еркін қозғалыстар жасауды үйретеміз (билеген, басты шайқаған, қол шапалақтаған боламыз, т.с.с.)

 Заттық  іс-әрекеттер — бұл қоршаған  ортада заттармен, іс-әрекеттердің  белгілі бір тәсілімен, нәтижеге қол жеткізумен  орындалатын іс-әрекеттер,    бұл психикалық қызметтердің дамуы үшін алғышарт болып табылады. Одан әрі заттық іс әрекет ойындық болып кетеді. Түзете-дамыту үдерісінде ойын пайда болады. Бала үлкендердің ойынын қадағалайды, еліктейді, бір немесе бірнеше стереотипті қайталанатын немесе өз ара байланыспайтын  қимылдарды қайталайды.Сондықтан мүмкіндігі шектеулі  балаларға берілетін түзету-педагогикалық көмек  баланың мүмкіндігіне қарай  қарапайым заттық іс әрекетті үйретуге, қоршаған әлеммен таныстыру жөніндегі мақсатты жұмысты үнемі жалғастырып отыруға және ойын қызметін дамытуға  саяды. Үнемі дамыту жұмыстарын жүргізу кезінде балаларда ойынның ықпалымен еркін  мінез-құлықтың алғышарттары қалыптасады. Ойын үдерісінде баладағы  қысым көрушілік, қысылғандық, ұяңдық сезімі  кетеді, ықылас пайда болады. Тапсырмалардың ойын формасы баланың эмоциялық жауабын және қызығушылығын қамтамасыз етеді, ұсақ моториканың ауытқулары, жалпы моторлық олақтық  түзеледі. Бұдан басқа, түзету-дамыту  көмегі жүйесіндегі ойын қызметін   сөйлеу қызметінің мотивациясы және ұйымдастыру тәсілі деп қарастыруға болады.